**Un soldat...**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un soldat ținându-se cu mâinile

de marginea unui nor...

De bocancii lui, cu mâinile încleștate

se ține alt soldat. De bocancii lui

altul, apoi altul, apoi altul și altul,

și-așa până-n miezul pământului.

Eu mă las s-alunec pe șirul lor

ca pe-o frânghie,

și-alunecând, cataramele

centurilor lor, îmi zgârie fața.

Și-alunecând, îmi zgârie pieptul

și-alunecând, alunecând, îmi sfâșâie

fâșii de carne,

și-alunecând, alunecând rămâne din mine

numai scheletul.

Când în sfârșit ajung, mă-ntind cu tâmpla

pe o piatră.

În timp ce dorm, fâșiile smulse

se-ntorc de sus și mă-nvelesc.

M-ajunge din urmă și sângele pierdut,

și durerea.

Deschid ochii, mă uit.

Coloana de soldați, nu se mai vede.

Probabil că vântul a-mpins-o

cu nor cu tot, în altă parte.